รู้จักหุ้น‘ฮิวแมนิก้า’
บมจ.ฮิวแมนิก้า (HUMAN) กำหนดราคาไอพีโอออกมาแล้ว คือ 4.00 บาท เปิดเสนอขายระหว่าง 30 พ.ย. และวันที่ 1, 4 ธ.ค. 60 และคาดว่าจะเข้าซื้อขายใน SET วันที่ 8 ธ.ค.นี้
30 พ.ย. 2560

ลูบคมตลาดทุน : ธนะชัย ณ นคร
บมจ.ฮิวแมนิก้า (HUMAN) กำหนดราคาไอพีโอออกมาแล้ว คือ 4.00 บาท
เปิดเสนอขายระหว่าง 30 พ.ย. และวันที่ 1, 4 ธ.ค. 60 และคาดว่าจะเข้าซื้อขายใน SET วันที่ 8 ธ.ค.นี้
จำนวนหุ้นที่เสนอขายคือ 180 ล้านหุ้นครับ
หรือคิดเป็น 26.47% ของหุ้นที่ออก และเรียกชำระแล้วทั้งหมดของฮิวแมนิก้า ภายหลังการเสนอขายหุ้นเพิ่มทุน
ที่ปรึกษาทางการเงิน (เอฟเอ) คือ บล.ฟินันเซีย ไซรัส (FSS)
ราคา ณ ไอพีโอที่ระดับ 4 บาท จะคิดเป็นอัตราส่วนราคาต่อกำไรสุทธิต่อหุ้น หรือ พี/อี เท่ากับ  28.57 เท่า
พี/อี นี้เขาคำนวณจากผลกำไรสุทธิในช่วง 4 ไตรมาสย้อนหลัง หรือตั้งแต่วันที่ 1 ต.ค. 59–30 ก.ย. 60 หารด้วยจำนวนหุ้นสามัญทั้งหมดของบริษัทฯ
ประเด็นที่นักลงทุนสนใจ คือ สัดส่วนหุ้นของผู้มีส่วนร่วมในการบริหาร จำนวนเท่าไหร่ ที่ไม่ติด Silent Period
ตำตอบคือ 48.7 ล้านหุ้น คิดเป็น 7.17%
ถือว่าไม่ได้มีจำนวนมากอะไรนัก
มีคำถามอีกว่าราคาหุ้น ฮิวแมนิก้า มีส่วนลดบ้างหรือไม่
มีการอธิบายเกี่ยวกับคำถามนี้ว่า ในตลาดหุ้นมีหุ้นที่ทำธุรกิจใกล้เคียงกับฮิวแมนิก้าอยู่ 2 บริษัท
1.COMAN : บริษัท โคแมนชี่ อินเตอร์เนชั่นแนล จำกัด (มหาชน)
และ 2.NETBAY : บริษัท เน็ตเบย์ จำกัด (มหาชน)
ทว่าโคแมนฯจะจำกัดการทำธุรกิจด้านซอฟต์แวร์กับธุรกิจโรงแรมเป็นหลัก
แต่ช่วงหลังได้ขยายไปยังทำซอฟต์แวร์ด้านจัดการร้านอาหาร ร้านสปา สนามกอล์ฟ ธุรกิจทัวร์ และระบบจองตั๋วโดยสาร เพื่อกระจายรายได้ให้ครบในทุกธุรกิจที่เกี่ยวเนื่องกับการท่องเที่ยว
ส่วนเน็ตเบย์จะเป็นโปรแกรมด้านงานเอกสาร
และส่วนใหญ่จะรับงานภาครัฐ
ปัจจุบัน COMAN ซื้อขายกันที่ระดับ พี/อี 32.47 เท่า
NETBAY จะมีพี/อี ระดับ 74.95 เท่า
และหากมาดูธุรกิจของฮิวแมนิก้าจะพบว่าเป็นผู้ให้บริการด้านซอฟต์แวร์ด้านทรัพยากรบุคคล ทั้งในส่วนของบริการรับช่วงบริหารจัดการทรัพยากรบุคคลและการจัดทำเงินเดือน
การจำหน่ายและบริการติดตั้งระบบงานบริหารทรัพยากรบุคคล
และให้บริการด้านการบริหารจัดการบัญชีและการเงิน ทั้งในส่วนการจำหน่ายและให้บริการติดตั้งระบบงานวางแผนทรัพยากรองค์กร และให้บริการจัดทำบัญชีและการเงิน
จะเห็นว่าขอบข่ายของตลาดจะมีขนาดใหญ่กว่ามาก และอยู่ในทุกกลุ่มธุรกิจ
และที่ผ่านมากลุ่มลูกค้าส่วนใหญ่ก็เป็นองค์กรขนาดใหญ่
เช่น  ธนาคารไทยพาณิชย์ (SCB), กลุ่มไมเนอร์ (MINT), เอ็มเค เรสโตรองต์ กรุ๊ป หรือ M, ยูนิลีเวอร์ ฯลฯ
หรือมีจำนวนพนักงานกว่า 2 แสนคนของบริษัทต่างๆ ที่ฮิวแมนิก้าซัพพอร์ตให้อยู่
ส่วนแบ่งการตลาดของฮิวแมนิก้าในธุรกิจที่ทำอยู่ คิดเป็น 60%
แชร์ที่เหลือจะเป็นของบริษัท (คู่แข่งขัน) ที่มีขนาดกลางและเล็ก หรือให้บริการบริษัทต่างๆ คิดเป็นจำนวนพนักงาน เพียงแต่หลักพัน หรือหลักหมื่นคนเท่านั้น
ว่ากันว่าซอฟต์แวร์ของฮิวแมนิก้าเป็นระดับเวิลด์คลาส
และอัตราการยกเลิกจากลูกค้าต่ำมาก หรือแทบจะไม่มีเลย
เมื่อดูจากรูปแบบของธุรกิจของฮิวแมนิก้าแล้ว จึงบอกได้ยากว่า หุ้น ณ ราคาไอพีโอมีส่วนลดเท่าไหร่
ฮิวแมนิก้า มีแผนจะขยายมาเจาะตลาดกลุ่มบริษัทขนาดกลาง หรือ Middle market มากขึ้นด้วย
แล้วก็จะบุกตลาดอาเซียน เช่น สิงคโปร์ และมาเลเซีย
ส่วนตัวเลขสำคัญทางการเงินอื่นๆ เช่น อัตราส่วนหนี้สินต่อหุ้น หรือ D/E อยู่ที่ 0.38 เท่า แทบจะไม่มีหนี้เลยล่ะ
ผลตอบแทนจากสินทรัพย์ หรือ ROA ที่ 16.00 เท่า
และผลตอบแทนต่อส่วนของผู้ถือหุ้น ROE เท่ากับ 21.80 เท่า
กำไรสุทธิเริ่มจากปี 57 จำนวน 25.58 ล้านบาท ปี 58 ได้ 39.49 ล้านบาท ปี 59 จำนวน 71.06 ล้านบาท และ 9 เดือนแรกปี 60 ได้รับ 55.94 ล้านบาท
เงินที่ได้จากการระดมทุนทุนจะนำไปลงทุนเพิ่ม และเป็นทุนหมุนเวียน
ไม่มีการนำไปใช้หนี้ เพราะไม่ค่อยจะมีหนี้
เมื่อไม่มีแผนการนำเงินไปชำระหนี้ ราคาหุ้นก็จะไม่ได้ถูกกำหนดแบบเต็มมูลค่า (Full Value)
ข่าวว่าผลจากการโรดโชว์ได้รับการตอบรับที่ดีจากนักลงทุนอย่างมาก
รายได้ของบริษัทเติบโต 20-30% ต่อปีในช่วง 2-3 ปีที่ผ่านมา
เป้าหมายของฮิวแมนิก้า คือ จะเป็นผู้ให้บริการด้านการบริหารทรัพยากรบุคคลที่ใหญ่สุดในเอเชีย